Omgeruilde kinders ontmoet regte ouersArgieffoto Die twee kinders, albei vier jaar oud, en hulle ouers ontvang berading. “Die ouers se kontak met hulle biologiese ouers word deur ŉ span van die eenheid vir Kinders, Adolessente en Gesinne bestuur,” het Ann Skelton, direkteur van Tuks se Sentrum vir Kinderreg, aan Sapa gesê. Die ma’s word aan hulle kinders voorgestel en die kinders aan mekaar. “Die ma’s en kinders ondergaan reeds ŉ behandelingsplan by die Charlotte Maxeke-hospitaal se eenheid vir Kinders, Adolessente en Gesinne,” het Skelton gesê. Sy is deur die hooggeregshof in Pretoria aangestel om die saak te ondersoek en aanbevelings te maak. Die seun en meisie is op 2 Augustus 2010 by die Tambo-gedenkhospitaal in Boksburg tydens geboorte omgeruil. Die ouers het ingestem om die kinders wat hulle grootgemaak het, te hou. Dit het aan die lig gekom dat die kinders omgeruil is toe een van die pa’s op ŉ vaderskaptoets aangedring het en daar vasgestel is dat nie een van die ouers ŉ biologiese ouer is nie. Volgens Skelton se verslag het die vroedvrou wat teenwoordig was tydens die geboortes, glo per ongeluk die kinders se naamkaartjies en lêers omgeruil.